31992D0178
L 081/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 март 1992 година
за изменение на Решение 87/257/ЕИО на Съвета относно списъка с предприятия в Съединените американски щати, които са одобрени за целите на вноса на прясно месо в Общността
(92/178/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от рода на едрия рогат добитък, свине, овце и кози, както и на прясно месо или месни продукти от трети страни (1), последно изменена с Директива 91/688/ЕИО (2), и по-специално член 4, параграф 1 и член 18, параграф 1 от нея,
като има предвид, че списъкът на предприятията в Съединените американски щати, одобрен за целите на вноса на прясно месо в Общността, беше съставен първоначално с Решение 87/257/ЕИО на Комисията (3), последно изменено с Решение 91/522/ЕИО на Съвета (4); като има предвид, че този списък може да бъде изменян по всяко време като се вземат предвид резултатите от проверките на Европейската общност, извършени в Съединените американски щати;
като има предвид, че по време на последната проверка, извършена по силата на член 5 от Директива 72/462/ЕИО и член 2, параграф 1 от Решение 86/474/ЕИО на Комисията от 11 септември 1986 г. относно проверките на място, извършвани в рамките на вноса на животни от едрия рогат добитък и свине, и на прясно месо от трети страни (5), известни подобрения са били констатирани в някои предприятия; като има предвид, че на Комисията са били представени уверения относно въпросните предприятия;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Приложението към Решение 87/257/ЕИО на Комисията се заменя с приложението към настоящото решение.
Член 2
Държавите-членки разрешават вноса на прясно месо, произхождащо от предприятие 889 А (JF O'Neill Packing Co., Omaha, NE).
Член 3
По отношение на предприятията 5736 А (VMI Corporation, Omaha, NE) и 245 L (IBP, Lexington, NE), Комисията може да определи датата, от която държавите-членки разрешават вноса на прясно месо, след като тя е направила повторна проверка на тези предприятия и след като държавите-членки в Постоянния ветеринарен комитет са били информирани за резултатите от тази проверка.
Член 4
Адресати на настоящото решение са държавите-членки.
Съставено в Брюксел на 16 март 1992 година.